b'\n_START_ARTICLE_\nHrvatska akademska zajednica\n_START_PARAGRAPH_\nHrvatska akademska zajednica (kratica HAZ) studentska i akademska je udruga osnovana 31. listopada 1990. na Ekonomskom fakultetu Sveu\xc4\x8dili\xc5\xa1ta u Zagrebu. Svrha udruge je promicanje visokog obrazovanja, znanosti i poduzetni\xc5\xa1tva na demokratskim i dr\xc5\xbeavotvornim na\xc4\x8delima. Nacionalni predsjednik zajednice je Zdeslav Milas.\n_START_SECTION_\nPovijest\n_START_PARAGRAPH_\nHAZ je bila prva nekomunisti\xc4\x8dka organizacija studenata koja je okupljala dr\xc5\xbeavotvorne studente. Osniva\xc4\x8di su Mario Kapulica, Andro Krstulovi\xc4\x87 Opara, Tomislav Vukojevi\xc4\x87, Nikica Kr\xc5\xa1ini\xc4\x87 i Leonard Lon\xc4\x8dar. Udruga je u travnju 1991. suorganizator Prvog svjetskog sabora hrvatske mlade\xc5\xbei koja je okupila 2000 sudionika iz 93 organizacija hrvatske mlade\xc5\xbei iz Hrvatske, Bosne i Hercegovine i dijaspore.  Od jeseni 1992. o\xc5\xbeivljava se rad HAZ-a. Za prvog me\xc4\x91unarodnog tajnika imenuje se Trpimira Majcana, koji vrlo predano uspostavlja kontakt s njema\xc4\x8dkom studentskom organizacijom Ring Christlich-Demokratischer Studenten (RCDS). Po njihovoj preporuci uspostavljeni su prvi odnosi s European Democrat Students (EDS). Godine 1994. HAZ po prvi puta sudjeluje na 18. EDS Summer Academy u njema\xc4\x8dkom gradu Greifswald. Trpimir je uime Hazovog izaslanstva odr\xc5\xbeao izlaganje o agresiji na Hrvatsku i neu\xc4\x8dinkovitom djelovanju UNPROFOR-a. Izaslanstvo \xc4\x8dine i Goran Bradica (predsjednik HAZ-a 1994. \xe2\x80\x93 1995.), Krunoslav Ga\xc5\xa1pari\xc4\x87 (predsjednik HAZ-a 1995. \xe2\x80\x93 1997. i saborski zastupnik 2000. \xe2\x80\x93 2003.) te osje\xc4\x8dki hazovac Tihomir \xc5\xbdivi\xc4\x87, danas docent na Odjelu za kulturologiju Sveu\xc4\x8dili\xc5\xa1ta u Osijeku. U Greifswaldu je HAZ primljen u status promatra\xc4\x8da, a 1995. za pridru\xc5\xbeenog \xc4\x8dlana._NEWLINE_Od 1996. Trpimira Majcana naslje\xc4\x91uje Ivana \xc5\xa0imi\xc4\x87 (danas Bratani\xc4\x87), koja je bila me\xc4\x91unarodna tajnica do 1997., a zatim me\xc4\x91unarodne odnose preuzima Iva Kralj. Godine 1997. HAZ postaje punopravna \xc4\x8dlanica EDS-a. Izaslanstvo \xc4\x8dini \xc4\x8dak 7 hazovaca na \xc4\x8delu s nacionalnim predsjednikom Krunoslavom Ga\xc5\xa1pari\xc4\x87em, a ostali \xc4\x8dlanovi su Kre\xc5\xa1imir Mihali\xc4\x87 (predsjednik HAZ-a 1997. \xe2\x80\x93 2002.), Ivana \xc5\xa0imi\xc4\x87, Ante Bari\xc5\xa1i\xc4\x87 (predsjednik sveu\xc4\x8dili\xc5\xa1ne organizacije HAZ-a Zagreb \xe2\x80\x93 danas ugledni oftamolog), Marijo Jelu\xc5\xa1i\xc4\x87, Petar Oliver \xc4\x86uri\xc4\x87 i Mario Cika\xc4\x8d.U tijeku agresije na Hrvatsku, osje\xc4\x8dki \xc4\x8dlanovi HAZ-a osnovali su na jesen 1991. Studentsku bojnu. Godine 1994. Zoran Tomi\xc4\x87 pokre\xc4\x87e osnivanje HAZ Bosne i Hercegovine. Pokreta\xc4\x8d je Zakona o studentskom zboru i osnivanja Hrvatskog studentskog zbora 1996. godine. Iste godine, na prvim studentskim izborima pobje\xc4\x91uje te je bila najbronija studentska organizacija na nacionalnoj razini sve do 2010. Godine 2012. izdaje publikaciju studentskih poezija koju na Filozofskom fakultetu Sveu\xc4\x8dili\xc5\xa1ta u Zagrebu promovira Matej Magerl._NEWLINE_U listopadu 2016. u Matici hrvatskoj ponovno je obnovljena od strane alumni \xc4\x8dlanova te se od tada definira kao studentska i akademska nestrana\xc4\x8dka udruga. U studenome 2018. pokre\xc4\x87e se HAZ u Bosni i Hercegovini sa sjedi\xc5\xa1tem u Mostaru, \xc4\x8diji je povjerenik doc. dr. sc. Antonio Sesar.\n_START_SECTION_\nMe\xc4\x91unarodna suradnja\n_START_PARAGRAPH_\nPrve kontakte uspostavlja s njema\xc4\x8dkom studentskom organizacijom Ring Christlich-Demokratischer Studenten (RCDS), da bi 1994. sudjelovala i postala promatra\xc4\x8d na Summer University Europskih demokratskih studenata (EDS), najve\xc4\x87e europske studentske organizacije, osnovane 1961. koja okuplja milijun studenata iz 30-tak europskih dr\xc5\xbeava.  Godine 1995. postaje pridru\xc5\xbeena, a 1997. punopravna \xc4\x8dlanica. Iznjedrila je tri dopredsjednika EDS-a u raznim mandatima, a aktivna je sve do 2013. kada gubi \xc4\x8dlanstvo. HAZ se ponovno pojavljuje na EDS-u 2017., 2018. postaje promatra\xc4\x8d. Iste godine, u suorganizaciji Zaklade Hannsa Seidela, doma\xc4\x87in je EDS Centre Right Academy te sudionika prima predsjednik Vlade RH Andrej Plenkovi\xc4\x87 . Na kongresu u Genovi Karlo Kolesar izabran je za Co-Chair za visoko obrazovanje EDS-a. Na Winter University u Barceloni, u velja\xc4\x8di 2019. HAZ je ponovno primljena u punopravno \xc4\x8dlanstvo.\n_START_SECTION_\nDeklaracije\n_START_PARAGRAPH_\nHAZ je na svojem 9. Saboru odr\xc5\xbeanom 15. prosinca 2018. usvojio dvije deklaracije. _NEWLINE_Prvi dokument, Deklaracija o va\xc5\xbenosti istra\xc5\xbeiva\xc4\x8dki orijentiranog obrazovanja i studentskog poduzetni\xc5\xa1tva nagla\xc5\xa1ava zalaganje za visokoobrazovni sustav koji poti\xc4\x8de znanost i njezino povezivanje s gospodarstvom. Sna\xc5\xbeno podr\xc5\xbeavaju studentsko poduzetni\xc5\xa1tvo. Promi\xc4\x8de se ideja binarnog sustava koji je razvijen unutar europskog prostora visokog obrazovanja kao i mobilnosti studenata programima razmjene Erasmus+._NEWLINE_Drugi dokument, Deklaracija o polo\xc5\xbeaju o konstitutivnosti hrvatskog naroda u Bosni i Hercegovini isti\xc4\x8de manipulaciju izbornog zakona koji je po tre\xc4\x87i put primjenjen na \xc5\xa1tetu hrvatskog naroda u BiH. HAZ smatra da je temeljni postulat \xe2\x80\x9eobveza vra\xc4\x87anja hrvatskome narodu stvarne konstitutivnosti, budu\xc4\x87i da je nedavno na izborima nepo\xc5\xa1tivanje i zanemarivanje ovih temeljnih na\xc4\x8dela dovelo do oduzimanja politi\xc4\x8dkog subjektiviteta hrvatskom narodu u BiH.\xe2\x80\x9c\n_START_SECTION_\nVodstvo\n_START_PARAGRAPH_\nSredi\xc5\xa1nja tijela udruge su Predsjedni\xc5\xa1tvo, Glavni odbor i Sabor HAZ-a. Organizacija ustrojava svoje studentske organizacije u sveu\xc4\x8dili\xc5\xa1nim sredi\xc5\xa1tima. Diplomirani \xc4\x8dlanovi okupljeni su unutar Alumni zajednice koju vodi Akademsko vije\xc4\x87e od 42 \xc4\x8dlanova iz akademskih, poduzetni\xc4\x8dkih, lje\xc4\x8dni\xc4\x8dkih i drugih profesija. Ustrojen je klub poduzetnika.\n_START_SECTION_\nGlavni odbor\n_START_PARAGRAPH_\nGlavni odbor \xc4\x8dine 32 uglavnom izabranih du\xc5\xbenosnika, podjenako studenata i diplomiranih \xc4\x8dlanova.'